b'\n_START_ARTICLE_\nJaka \xc5\xa0toka\n_START_SECTION_\n\xc5\xbdivljenjepis\n_START_PARAGRAPH_\n\xc5\xa0toka je delal v raznih odvetni\xc5\xa1kih pisarnah v Trstu in se isto\xc4\x8dasno ukvarjal z gledali\xc5\xa1ko dejavnostjo. Do ustanovitve Dramati\xc4\x8dnega dru\xc5\xa1tva v Trstu (1902) je sodeloval z gledali\xc5\xa1ko skupino J. Negodeta, nato je z A. Grebencem prevzel vodstvo osrednje gledali\xc5\xa1ke skupine in re\xc5\xbeiranje prestav. Do za\xc4\x8detka profesionalnega delovanja Narodnega doma leta (1907) je dve sezoni vodil gledali\xc5\xa1ko skupino v Narodnem domu in tam tudi pozneje prilo\xc5\xbenostno sodeloval s kraj\xc5\xa1imi prizori oziroma z lastno igralsko skupino. \xc5\xa0toka je 1914 v Trstu odprl prvo slovensko trgovino s knjigami ter izdajal in zalagal slovenske knjige.\n_START_SECTION_\nLiterarno delo\n_START_PARAGRAPH_\n\xc5\xa0toka je napisal sedem komedij: Gospod Lukin (prva uprizoritev Trst, 1897), Ne kli\xc4\x8di vraga! (Ts. 1905), Trije ti\xc4\x8dki (Ts. 1905), Mo\xc4\x8d uniforme (Ts. 1909), Mutast muzikant (Ts. 1910), Anarhist (Ts. 1912) in La\xc5\xbeizdravnika (1923). Njegove komedije so uprizarjale tudi slovenske pode\xc5\xbeelske amaterske gledali\xc5\xa1ke skupine. \xc5\xa0tokova najbolj\xc5\xa1e dela pa so bila na repertoarju Slovenskega stalnega gledali\xc5\xa1\xc4\x8da v Trstu vse do sedemdesetih let 20. stoletja.'